b"\n_START_ARTICLE_\nEduard Oriol i Gr\xc3\xa0cia\n_START_SECTION_\nTraject\xc3\xb2ria\n_START_PARAGRAPH_\nFormat al Pobla Mafumet va arribar despr\xc3\xa9s d'una cessi\xc3\xb3 al Reus a jugar a la Tercera divisi\xc3\xb3 amb la UE Sant Andreu. Posteriorment va fitxar pel Bar\xc3\xa7a B, equip amb el qual va assolir l'ascens a la Segona divisi\xc3\xb3 A, i una merit\xc3\xb2ria tercera pla\xc3\xa7a el seg\xc3\xbcent any. Finalment l'estiu del 2011 va anunciar el seu fitxatge pel Reial Saragossa amb un contracte que el lligaria a l'equip ma\xc3\xb1ico durant tres temporades._NEWLINE_El 28 d'agost de 2011 va debutar a la Primera Divisi\xc3\xb3 al camp de La Romareda contra el Real Madrid, va entrar al camp al minut 52 en el lloc d'Abraham. El partit va acabar amb una golejada contundent dels merengues per 0-6._NEWLINE_Despr\xc3\xa9s del descens de categoria i a causa de la seua elevada fitxa, finalment l'estiu del 2013 va rescindir el contracte amb l'equip aragon\xc3\xa8s. Poques setmanes m\xc3\xa9s tard es va acabar concretant el fitxatge per l'FK Khazar Lenkoran. Despr\xc3\xa9s de sis mesos a l'Azerbaidjan, va posar fi a la seua aventura asi\xc3\xa0tica i va buscar-se un nou dest\xc3\xad, tamb\xc3\xa9 ex\xc3\xb2tic, aquest cop a Xipre a l'AEL Limassol. A l'equip xipriota tampoc hi va jugar durant molt de temps, l'estiu del 2014, despr\xc3\xa9s de divuit partits i cinc gols, va comen\xc3\xa7ar una nova aventura. Aquest cop, al costat del seu germ\xc3\xa0 a Anglaterra, amb el Blackpool._NEWLINE_A poc a poc, va anar perdent protagonisme en l'equip angl\xc3\xa8s, fins que va decidir rescindir el contracte._NEWLINE_La temporada 2014\xe2\x80\x9315 la va acabar a Romania, al Rapid de Bucarest.\n_START_SECTION_\nUE Llagostera\n_START_PARAGRAPH_\nDespr\xc3\xa9s de la seua aventura romanesa i estar uns mesos sense equip, el mes de gener del 2016 es va fer oficial el seu fitxatge per l'UE Llagostera. El 16 de gener va debutar amb l'equip blau-i-grana a La Romareda, va entrar al terreny de joc al minut setanta-set substituint a Samu. Amb el descens de l'equip a Segona Divisi\xc3\xb3 B, el jugador va abandonar l'equip.\n_START_SECTION_\nCD Tenerife\n_START_PARAGRAPH_\nEl juny del 2016 es va fer oficial el seu fitxatge pel CD Tenerife. Amb el Tenerife va comen\xc3\xa7ar a jugar de lateral dret i en aquesta posici\xc3\xb3 va debutar amb l'equip en la primera jornada de lliga."